Tiltale for besiddelse af heroin, kokain, hash m.m., med henblik på forarbejdning og videreoverdragelse, samt våbenbesiddelse.Påstand om konfiskation, herunder bl.a. af fire biler
Ret: Københavns Byret (1. instans)
Faggruppe: Straffesag — Almindelig domsmandssag
Sagsemner: Narkotika;
Strafferetlige sanktioner og andre foranstaltninger;
Våben, eksplosiver og fyrværkeri;

/

Københavns Byret

Adv. DO 0100-71281-00476-21

D O M

afsagt den 11. august 2022 i sag

SS 2-5427/2022
Anklagemyndigheden
mod
Tiltalte 1
CPR nr. (Født 1989) og
Tiltalte 2
CPR nr. (Født 1976)

Sagens baggrund og parternes påstande

Der har medvirket domsmænd ved behandlingen af denne sag.

Anklageskriftet er modtaget den 4. marts 2022. Nyt anklageskrift er modtaget
den 2. august 2022.

Tiltalte 1 og Tiltalte 2 er, således som det nye anklageskrift er berigtiget under
hovedforhandlingen, tiltalt for overtrædelse af

1.
Tiltalte 1
straffelovens § 191, stk. 1, 2. pkt., jf. 1. pkt., jf. stk. 2, jf. til dels § 21, jf. lov
om euforiserende stoffer § 3, stk. 1, jf. § 1, stk. 3, og § 2, stk. 4, jf.
bekendtgørelse om euforiserende stoffer § 30, stk. 1, jf. § 2, stk. 3, og § 3, jf.
bilag 1, liste A, nr. 2,
ved kort forud for den 14. juni 2021 på et ukendt sted i Københavnsområdet,
med henblik på videreoverdragelse, at have været i besiddelse af 1 kg ren
heroin og 1 kg fyldstof bestående af koffein og paracetamol, med henblik på
forarbejdning til ikke under 2 kg fortyndet heroin, hvilket heroin og fyldstof
tiltalte den 14. juni 2021, i tidsrummet fra ca. kl. 14.00 til ca. kl. 14.50, på et
ikke nærmere kendt sted omkring Polensgade i København S overdrog til
Person 1, hvis sag behandles særskilt,

2.
begge
straffelovens § 191, stk. 1, 2. pkt., jf. 1. pkt., jf. stk. 2, jf. lov om euforiserende
stoffer § 3, stk. 1, jf. § 1, stk. 3, og § 2, stk. 4, jf.
bekendtgørelse om euforiserende stoffer § 30, stk. 1, jf. § 2, stk. 3, og § 3, jf.

Std 75327



/

side 2

bilag 1, liste A, nr. 2, og liste B, nre. 59 og 70,
ved den 25. juni 2021, ca. kl. 13.45, på Søvangsvej i Hvidovre, i forening og
efter forudgående aftale, forståelse og accept, med henblik på
videreoverdragelse, at have været i besiddelse af ca. 6,8 kg kokain, hvoraf 1 kg
kokain den 25. juni 2021, ca. kl. 14.20, på Sydhavns Plads i København SV,
blev overleveret til Person 2, hvis sag er afgjort, samt var i besiddelse af 620
gram hash og 3,4 kg ren heroin og ca. 2 kg fyldstof bestående af koffein og
paracetamol, med henblik på forarbejdning til ikke under 5,4 kg fortyndet
heroin, hvilket heroin og fyldstof samt de resterede 5,8 kg kokain og de 620
gram hash blev overleveret til en ukendt person den 25. juni 2021, i tidsrummet
kl. 15.13 - kl. 15.20, på et ukendt sted i Helsingørområdet, hvilket heroin, hash
og kokain de tiltalte modtog ikke under 1.891.700 kr. i betaling for, hvoraf
40.000 kr. og 15.500 euro blev fundet i Tiltalte 2's besiddelse i forbindelse med
hans anholdelse den 1. oktober 2021, samt 710.200 kr. og 3.000 euro som blev
fundet ved ransagning af Tiltalte 2's bopæl, ligesom 23.150 kr., 3.800 NKK og
150 euro blev fundet ved ransagning af Tiltalte 1's bopæl,

3.
begge
straffelovens § 191, stk. 1, 2. pkt., jf. 1. pkt., jf. stk. 2, jf. § 21, jf. lov om
euforiserende stoffer § 3, stk. 1, jf. § 1, stk. 3, og § 2, stk. 4, jf.
bekendtgørelse om euforiserende stoffer § 30, stk. 1, jf. § 2, stk. 3, og § 3, jf.
bilag 1, liste A, nr. 2, og liste B, nre. 59 og 70,
ved den 1. oktober 2021, ca. kl. 14.45, på Søvangsvej i Hvidovre, og
efterfølgende ca. kl. 16.50, i parkeringskælderen tilknyttet Adresse 1 i
København S, i forening og efter forudgående aftale, forståelse og accept, med
henblik på videreoverdragelse, at have været i besiddelse af ca. 6,8 kg kokain,
620 gram hash, samt at have forsøgt at komme i besiddelse af ikke under 5,4
kg heroin, idet de tiltalte ligeledes var i besiddelse af 3,4 kg ren heroin og ca. 2
kg fyldstof bestående af koffein og paracetamol, hvilket fyldstof de tiltalte
havde til hensigt at forarbejde ved at iblande 3,4 kg ren heroin, således at de
tiltalte efter en sådan forarbejdning ville have været i besiddelse af ikke under
5,4 kg fortyndet heroin, hvilken forarbejdning imidlertid mislykkedes, idet de
tiltalte den 1. oktober 2021 blev anholdt af politiet,

4.
Tiltalte 1
straffelovens § 191, stk. 1, 2. pkt., jf. 1. pkt., jf. stk. 2, jf. lov om euforiserende
stoffer § 3, stk. 1, jf. § 2, stk. 4, jf. bekendtgørelse om euforiserende stoffer §
30, stk. 1, jf. § 3, jf. bilag 1, liste B, nre. 59 og 70,
ved den 1. oktober 2021, ca. kl. 20.30, på sin bopæl, Adresse 2 i København
SV, med henblik på videreoverdragelse som led i det i forhold 2 og 3
passerede, at have været i besiddelse af 306,79 gram hash og 2,32 gram kokain,



/

side 3

5.
Tiltalte 2
straffelovens § 192 a, stk. 1, nr. 1, jf. stk. 3, jf. § 7, stk. 1, nr. 1, jf.
våbenlovens § 1, stk. 1, nre. 1-3, jf. § 10, stk. 1,
ved den 2. oktober 2021, ca. kl. 14.05, på sin bopæl, Adresse 3, By, i Tyskland
under særligt skærpende omstændigheder og uden politiets tilladelse, at have
været i besiddelse af en pistol af mærket Zavodi Crena Zastara, 9 mm, isat et
magasin indeholdende 8 stk. patroner samt at have været i besiddelse af
yderligere 50 stk. 9 mm patroner, og

6.
Tiltalte 2
straffelovens § 191, stk. 1, 2. pkt., jf. 1. pkt., jf. stk. 2, jf. § 7, stk. 1, nr. 1, jf.
lov om euforiserende stoffer § 3, stk. 1, jf. § 2, stk. 4, jf. bekendtgørelse om
euforiserende stoffer § 30, stk. 1, jf. § 3, jf. bilag 1, liste B, nr. 59,
ved samme tid og sted som i forhold 5, med henblik på videreoverdragelse som
led i det i forhold 2 og 3 passerede at have været i besiddelse af 36 gram hash.

Anklagemyndigheden har nedlagt påstand om frihedsstraf.

Anklagemyndigheden har endvidere nedlagt påstand om, at der hos begge de
tiltalte i medfør af straffelovens § 75, stk. 1 og 2, konfiskeres 3 kg fyldstof
(paracetamol og koffein) (kosternumre 102, 110 og 132), 6,8 kg kokain
(kosternumre 104-108, 121-131 og 133), 4,4 kg heroin (kosternumre 111-117),
620 gram hash inkl. emballage (kosternummer 118) og diverse emballage,
handsker m.v. (kosternumre 103, 109, 120, 134, 135).

Anklagemyndigheden har endvidere nedlagt påstand om, at der hos Tiltalte 1 i
medfør af straffelovens § 75, stk. 1 og 2, konfiskeres 3.150 kr. (kosternummer
2), 8 mobiltelefoner (kosternumre 3, 5, 302, 303, 321, 350, 502, 503), 2,5 gram
hash inkl. emballage (kosternummer 9), diverse emballage og handsker
(kosternumre 10, 305), 1 stk. armbåndsur mrk. Rolex (kosternummer 11),
206,79 gram hash (kosternumre 304, 306 og 320), 2,32 gram kokain
(kosternummer 319), 1 stk. personbil VW Golf, Reg. nr. 1, med tilhørende
bilnøgle (kosternumre 7 og 400), 3 stk. nøglekort til åbning af hemmeligt rum i
biler (kosternumre 12 og 324), 1 stk. hashplade (100 gram hash med logo)
(kosternummer 715), 20.000 kr. (kosternummer 307), 3.800 NKK
(kosternummer 308), 150 euro (kosternummer 309) og 1 stk. personbil VW
Golf, Reg. nr. 2, med tilhørende bilnøgle (kosternumre 100 og 101).

Anklagemyndigheden har endelig nedlagt påstand om, at der hos Tiltalte 2 i
medfør af straffelovens § 75, stk. 1 og 2, konfiskeres 15.500 euro
(kosternummer 506), 40.000 kr. (kosternummer 507), 1 stk. personbil, Reg. nr.
3 (kosternummer 600), 1 stk. personbil, reg.nr.



/

side 4

SLTJ 1092 (kosternummer 800), 36 gram hash (kosternummer 901), 2
mobiltelefoner (kosternumre 906 og 907), 1 stk. armbåndsur, mrk. Tag Heuer
(kosternummer 925), 1 stk. pistol, 9 mm, mrk. Zavodi Crena Zastara
(kosternummer 931), 1 stk. magasin med 8 stk. 9 mm patroner (kosternummer
932), 42 stk. 9 mm patroner i æske (kosternummer 933), 8 stk. 9 mm patroner
(kosternummer 934), 710.200 kr. (kosternummer 926) og 3.000 euro
(kosternummer 940).

Tiltalte 1, der har erkendt sig skyldig i forhold 1, delvist skyldig i forhold 2 for
så vidt angår 2 kg kokain og 8 kg hash, men ikke i forening med medtiltalte
ligesom det anførte vedrørende pengebeløbene er bestridt, i forhold 3, dog ikke
i forening med medtiltalte, og i forhold 4, idet kokainen dog var til eget
forbrug.

Tiltalte 2, der har nægtet sig skyldig, har nedlagt påstand om frifindelse,
subsidiært om rettens mildeste dom.

Tiltalte 1 har nedlagt påstand om frifindelse for påstanden om konfiskation af
otte mobiltelefoner, armbåndsur af mrk. Rolex, VW Golf med Reg. nr. 1 og
VW Golf med Reg. nr. 2, men har ikke i øvrigt protesteret imod
konfiskationspåstandene.

Tiltalte 2 har nedlagt påstand om frifindelse for konfiskationenspåstandene,
dog har tiltalte ikke protesteret imod konfiskation af pistolen, det tilhørende
magasin og patronerne.

Forklaringer

Der er afgivet forklaring af de tiltalte og vidnerne Vidne 1, Vidne 2, Vidne 3 og
politiassistent Vidne 4. Forklaringerne afgivet af Vidne 1, Vidne 2 og Vidne 3
er afgivet for lukkede døre.

Tiltalte 1 har til retsbogen afgivet følgende forklaring:

"...
Tiltalte 1 forklarede generelt, at han bor Adresse 2. Han er gift med Person 3,
som han har to børn med. Forud for anholdelsen arbejdede han i en restaurant
som bestyrer af den daglige drift. Restauranten hedder Virksomhed 1; den
ligger på Østerbro og i Valby. Han havde arbejdet der siden maj 2021. Før det
var han ansat i et transportfirma. Bilen af mærket VW Golf med Reg. nr. 2 er
en sort bil, der tilhører en ved navn Person 4, som han kender fra bylivet. Han
havde bedt hende om at registrere bilen til hende. Det var tiltalte, der var den
faktiske bruger. Der var dog også andre brugere. Han var en af de primære
brugere. Det var ikke en puljebil, men der var andre, der brugte den, ud over
ham. Det var ikke til kriminalitet, de andre brugte den. Han havde



/

side 5

fået besked på, at der skulle installeres et hemmeligt rum i bilen. Han
afleverede bilen på et værksted og hentede den et par dage senere. Det var et
sted i Storkøbenhavn. Han vil ikke oplyse nærmere om, hvor værkstedet lå. Det
var en bekendt, der sagde det. Det var den samme person, der sendte tiltalte
beskeder om, hvor tiltalte skulle køre hen. Det var den person, der gav tiltalte
opgaverne. Han ved ikke, om man kan kalde ham tiltaltes chef. Formålet med
rummet var at gemme stoffer. Man åbnede rummet ved hjælp af et kort. Når
man lagde kortet ned i midterkonsollen, kom der en lyd, og så kunne man åbne
rummet ved at løfte noget op ved gearstangen. Tiltalte kender ikke nærmere til
det tekniske. Bilen af mærket VW Golf med Reg. nr. 1 er en grå bil, der er
registreret til hans kone. Tiltalte var nok den primære bruger af bilen. Den bil
fik også lavet et hemmeligt rum. Det var egentlig ikke intentionen, da bilen
blev købt, men rummet blev installeret alligevel. Det var vist i maj 2021, at
rummene blev installeret.

Tiltalte har ikke rigtig noget kendskab til medtiltalte Tiltalte 2. Den 25. juni
2021 var første gang, han mødte medtiltalte. Han er rimelig sikker på, at han
kun har set medtiltalte denne dag og så den 1. oktober 2021.

Tiltalte forklarede ad Rolexuret, at det ikke er hans. Det var et ur, han
overvejede at købe, men han nåede det ikke. Det var en vens ur. Der var tale
om en handel mellem venner. Han havde sine overvejelser, om han ville købe
uret, og havde derfor fået lov til at gå med det et stykke tid. Han vil ikke udtale
sig om, hvem vennen er. Han ville betale for uret via afbetaling. Han havde
ikke taget stilling til, om han ville anvende pengene fra kriminalitet til det.
Vennen har, så vidt tiltalte ved, ikke noget med kriminalitet at gøre.

Tiltalte forklarede ad forhold 1, at han var i besiddelse af narkotikaen. Han
videreoverdrog det til Person 1. Tiltaltes opgave var blot at overdrage det. Han
ved ikke, hvad Person 1 skulle gøre ved narkotikaen. Det plejer at være sådan,
at man skal blande fyldstof i heroin. Tiltalte gjorde sig ikke de store tanker om
det. Han vidste, at det var stoffer. Han var ikke klar over, om det var 2 kg
salgbar heroin. Han fik bare at vide, at han skulle aflevere 1 kg heroin og så
noget ved siden af. Han fik ikke betaling for fyldstoffet. Han fik 7.000 kr. for
heroinen. Han vil ikke udtale sig om, hvem der bad ham om det. Det blev
hentet på Amager. Det var ikke længe før, at det blev overdraget til Person 1.
Overdragelsen til Person 1 foregik ved, at tiltalte fik at vide, at han skulle møde
op på en adresse. På adressen stod en mand. Tiltalte havde en kode, som
manden skulle sige. Det var Kode eller noget lignende, og så udleverede han
det til manden. Det var over telefonen, at han fik besked på, hvad han skulle.
Det var en krypteret telefon. En krypteret telefon er en telefon, hvor beskederne
ikke burde kunne åbnes af andre. Han havde telefonen med henblik på
aktiviteten omkring narkotikaen. Han kendte ikke Person 1 i forvejen.



/

side 6

Tiltalte forklarede ad forhold 2, at han var til stede på Søvangsvej. Han havde
bare fået besked på, at han skulle køre derud. Det var i den sorte Golf. Han vil
ikke udtale sig om, hvorvidt han skulle hente noget der. Han fik blot at vide, at
han skulle møde op. Han vil ikke udtale sig om, hvad han lavede på adressen.
Der blev overdraget narkotika. Det foregik ved, at en person afleverede det til
tiltalte. Han vil ikke sige, hvem det var. Han vil heller ikke udtale sig om, hvad
det var, han fik. Det var stoffer. Han vil ikke sige, hvor meget der var.

Foreholdt fotos, den digitale sag, side 77, forklarede tiltalte, at det er tiltalte og
ham, tiltalte mødtes med. Tiltalte vil kun udtale sig om sin egen rolle. Han vil
ikke kommentere meget mere på forholdet. Foreholdt foto, den digitale sag,
side 78, forklarede tiltalte, at det er ham, den røde pil peger på. Udspurgt om,
hvad det er, han bærer, forklarede tiltalte, at han tror, at han fik en konvolut.
Han åbnede den ikke. Han har ingen idé om, hvad det var. Han modtog ikke
penge af den pågældende person. Det var først et par dage efter, at der blev
afregnet over for tiltalte. Tiltalte fik pengene af den samme mand, som han
skrev med.

Foreholdt fotos, den digitale sag, side 79, forklarede tiltalte, at det var de to
poser, han modtog. Han kan ikke sige, om det var en Cooppose og en
Rema1000-pose. Han vil ikke sige, hvor meget der var, men det var narkotika.

Efter Søvangsvej kørte han til Hvidovre ved Friheden Station. Det havde han
fået besked på. Ved en skole mødtes han med en anden person. Han vil ikke
sige, hvad de snakkede om, eller hvad han skulle. Han vil heller ikke udtale sig
om, hvorvidt der var tale om en overdragelse af narkotika. Det var ikke den
person, der fortalte tiltalte, hvad han skulle, som han mødtes med. Efter to
minutter kørte han til Sydhavns Plads. Det fik han også besked på. Han mødtes
med grækeren og gav denne et kg kokain. Det var den samme, der havde givet
ham besked om det. Han havde hentet kokainen tidligere samme dag. Tiltalte
vil ikke sige, om det var på Søvangsvej. Han vil heller ikke svare på, om han
havde hentet narkotika flere steder denne dag. Søvangsvej var hans første aftale
den dag.

Efter grækeren havde han et kg kokain og otte kg hash tilbage. Forud for
Søvangsvej havde han ikke narkotika i bilen. Han vil ikke udtale sig om, hvor
meget han havde, efter at han havde været på Søvangsvej. Derefter kørte han til
Helsingør og afleverede det resterende til en helt ny person. Det var ikke en af
dem, han havde mødt tidligere på dagen. Det var den samme person, han skrev
med, der havde sagt, at han skulle gøre dette. Det var et kg kokain og otte kg
hash, han afleverede. Han ved ikke, hvordan de andre personer fik at vide, at de
skulle møde op. Han formoder, at de havde fået oplyst en adresse. Tiltalte har
mødtes med den person, han skrev med. Det var i forbindelse med betaling
m.v.



/

side 7

Det er rigtigt, at der blev fundet 23.150 kr., 3.800 NKK og 150 euro hos ham.
De norske penge stammer fra en tur til Norge. De 150 euro er ligeledes fra en
tur til udlandet. De danske kroner stammede nok delvist fra den første tur.
Resten var opsparing. Det hele stammede ikke fra salg af narko. Det var måske
kun halvdelen, 5.000 kr. eller 10.000 kr. Tiltalte kan ikke lige forklare, hvor
pengene i øvrigt kom fra, måske havde han solgt noget tøj.

Tiltalte kender ikke noget til de penge, der blev fundet hos Tiltalte 2. Han går
ikke ud fra, at pengene stammer fra noget i relation til forhold 2.

Foreholdt, at der blev fundet en Googletelefon i tiltaltes Audi, forklarede
tiltalte, at han brugte denne telefon til at kommunikere med ham, han skrev
med. Han havde to telefoner, han brugte til den aktivitet. Han havde problemer
med den ene, og så fik han en ny. De øvrige telefoner er ikke brugt til
kriminalitet. Det er gamle telefoner, iPhones og sådan noget.

Udspurgt af sin forsvarer forklarede tiltalte, at han fik 7.000 kr./kg kokain og
1.000 kr./kg hash. Det kan godt passe, at han fik i alt 22.000 kr.

Tiltalte forklarede ad forhold 3, at han kan erkende at have været i besiddelse
af den fulde mængde. Han fik besked på at skulle køre til Søvangsvej i
Hvidovre. Han kørte i bilen af mærket VW Golf med Reg. nr. 1. Han havde
fået besked på at køre derud. Han fik to poser. Han kan ikke sige, hvilken type
poser det var. Efter modtagelsen kørte han mod Amager. Han kørte ned i en
parkeringskælder, parkerede bilen og gik op til den anden VW Golf med Reg.
nr. 2, som holdt oppe på gaden. Han kørte derpå ud for at få noget at spise på
Strandlodsvej.
Efterfølgende kørte han tilbage til parkeringskælderen, hvor han parkerede ved
siden af Reg. nr. 1. Han hentede tingene fra den ene VW Golf til den anden.
Han nåede lige at sætte sig ind i Reg. nr. 2, og så blev han anholdt.

Han modtog kun to poser på Søvangsvej. Han vil ikke sige, hvad der var i
poserne. Han vil heller ikke sige, hvem han fik dem af. Det var af en enkelt
person. Han mødtes ikke efterfølgende med andre.

Han havde fået besked på, at han skulle køre til Søvangsvej. Han havde ikke
fået noget at vide om mængder forud herfor. Han ønsker ikke at sige, om den
fulde mængde var til stede på det tidspunkt. Han bar tingene, han havde
modtaget, over i den anden bil. Han vil ikke sige, om der var noget narkotika i
den sorte Golf i forvejen.

Han fik bare at vide, at han skulle parkere bilen. Han går ud fra, at en anden
ville hente den derfra. Han skulle efterlade bilen med narkotikaen, og så ville
der komme nogen andre og tage den. Han vil ikke udtale sig om, hvorvidt han
havde taget noget ud af poserne eller lagt noget ned i poserne. Han fik



/

side 8

de 620 gram hash den pågældende dag. De lå ikke i bilen i forvejen. Han vil
ikke sige, om der var andet, der lå i bilen i forvejen.

Forholdt fotos, den digitale sag, side 173 og 174, forklarede tiltalte, at det var
de to poser, han havde hentet. Foreholdt fotos, den digitale sag, side 178 og
side 181, nederst, forklarede tiltalte, at han ikke kan sige, om det er de poser,
han fik udleveret. Han havde placeret poserne foran passagersædet. Han var i
gang med at komme tingene ned i det hemmelige rum, da han blev anholdt.
Han husker ikke, hvor langt han var nået. Han ønsker ikke at udtale sig om,
hvorvidt rummet var tomt i forvejen.

Han ønsker ikke at sige, om det, der blev fundet uden for poserne, var i bilen i
forvejen. Han havde ikke lagt mærke til, at der var kokain i den ene pose og
heroin i den anden.

Han modtog ikke heroin den 25. juni 2021.
[..]
Forholdt sin forklaring til politiet som gengivet i rapport af 31. januar 2022,
hvilken rapport tiltalte ikke har underskrevet, men som tiltaltes forsvarer
efterfølgende den 9. februar 2022 havde meddelt, at man efter gennemgang
ikke umiddelbart havde bemærkninger til, den digitale sag, side 216, nederste
to afsnit, til side 217, første afsnit, hvoraf fremgår følgende: "Sigtede erkendte
at han d. 1. oktober 2021 var kørende i sin kones bil. Sigtede havde fået besked
på at kører til et sted, hvor han skulle mødes med en person, som skulle
overdrage den i sigtelsen nævnte narkotika. Sigtede havde fået en beskrivelse
af den person, som kom med narkotikaen. Sigtede huskede ikke hvor han
mødtes med personen. Efter at sigtede havde modtaget narkotikaen, kørte han
til parkeringskælderen på Strandlodsvej på Amager. Sigtede parkerede sin
kones bil i kælderen og gik op på vejen hvor han gik til den sorte Golf med
Reg. nr. 2. Sigtede kørte i den sorte WV Golf kortvarigt til Lagkagehuset ved
Strandvejen og købte noget at spise.", forklarede tiltalte, han i hvert fald har
sagt til politiet, at han skulle hente narkotika. Han tror ikke, at han sagde, at det
var den samlede mængde, men han kan godt se, at det kan forstås på den måde,
sådan som det står. Foreholdt den digitale sag, side 217, 3. afsnit, hvoraf
fremgår følgende: "Sigtede oplyste om egen rolle i forholdet, at han have fået
besked på af en person, som han ikke ønsker at oplyse identiteten på, at hente
den nævnte narkotika et sted han ikke umiddelbar kunne huske hvor og
efterfølgende køre bilen i P-kælderen På Strandlodsvej, hvor den skulle
parkeres med den nævnte narkotika.", forklarede tiltalte, at han sagde til
politiet, at han ikke ville sige præcis, hvor han modtog det. Ad forhold 2 og
foreholdt den digitale sag, side 217, 2.-4. afsnit under "Forhold 2", hvoraf
fremgår følgende: "Sigtede erkendte forholdet delvist. Sigtede oplyste at den
narkotika, som han modtog på dagen, rettelig var 2 kg. Kokain og 8 kg.
Hash. Sigtede oplyste, at han fredag den 250621 var kørende i den sorte VW
Golf med Reg. nr. 2. Sigtede havde fået besked på, at kører til et sted han ikke
umiddelbart kunne huske, hvor han fik overdraget ovenstående



/

side 9

narkotika. Sigtede fik forevist bilag: T-33, som viste et billede af Tiltalte 2 og
sigtede ved siden af Tiltalte 2's tysk indregistrerede VW Golf holdende på
Søvangsvej i Hvidovre.", forklarede tiltalte, at han har forklaret sådan.
Foreholdt 5. afsnit, hvoraf fremgår følgende: "Sigtede erkendte, at det var ham
der var på billedet, men ønskede ikke at udtale sig om den anden person.",
forklarede tiltalte, at det er rigtigt, men han er sikker på, at han den dag også
forklarede om, at han var i Hvidovre først. Han ved ikke, hvorfor der ikke står
noget om det.

Udspurgt om, hvorfor han først afgav forklaring i januar 2022, forklarede
tiltalte, at han havde sagt til sin advokat lang tid før, at han gerne ville afhøres.
Han ved ikke, hvorfor afhøringen ikke gennemførtes tidligere.

Udspurgt af sin forsvarer forklarede tiltalte, at han ikke under afhøringen blev
spurgt, om han fik overdraget den pågældende mængde stof i forhold 2 og 3 på
én gang eller ad flere omgange.

Udspurgt af forsvarer Henrik Dupont Jørgensen forklarede tiltalte ad forhold 3,
at han var på Søvangsvej ved XL-Byg. Først kørte han ind på XL-Byg og holdt
der i et eller to minutter, og så kørte han et andet sted hen; det var en
parkeringsplads ved Søvangsvej, hvor han holdt et par minutter. Derefter kørte
han til Amager. Det var efter, at han havde fået poserne, at han kørte ind på
XL-Byg. Han sad lige et minut. Han ved ikke, om han måske skulle skrive en
besked. Han kørte derpå over på den anden side af Søvangsvej, hvor han holdt
lidt. Han lagde poserne i bagagerummet. Han husker ikke, om han tog noget op
af poserne. Han holdt i alt tre steder: XL-Byg, ved Søvangsvej og derpå i
parkeringskælderen. Han spiste ikke noget undervejs. Det gjorde han først
efterfølgende. Han mødtes ikke med nogen, de gange, han holdt ind. Efter XL-
Byg fjernede han poserne og lagde dem i bagagerummet. Det var bag XL-Byg
30-50 meter væk på en parkeringsplads.

Han kørte ned i parkeringskælderen og gik op gennem Kvickly og ud på gaden,
hvor den sorte Golf holdt. Efter han parkerede, var han i bilen i nogen minutter.
Han husker ikke, om han åbnede bagagerummet på det tidspunkt. Det kan godt
være sket. Han kender ikke til, at nogen skulle have haft adgang til bilen, mens
han var væk. Han mødtes ikke med nogen der. Han gik fra Kvickly og tog over
for at få noget at spise. Derefter kørte han tilbage til Kvickly, og det var det.

Han ved ikke, hvad gaden hedder, hvor han holdt ind for at spise sin mad. Det
var oppe ad Strandlodsvej. Han spiste i bilen. Han kørte tilbage i
parkeringskælderen. Han gjorde ikke nogen ophold undervejs.

Han skulle bruge den sorte Golf til at lægge de ting, han havde fået, ned i og
parkere den i parkeringskælderen. Han vil ikke sige, om der var narkotika i
bilen i forvejen.



/

side 10

Foreholdt kort, den digitale sag, side 129, forklarede tiltalte, at det var der, han
holdt ind for at spise. Han så politiet køre forbi i en sort Passat. Han forbandt
det ikke med, at det havde noget med ham at gøre. Foreholdt den digitale sag,
side 130, forklarede tiltalte, at det godt kan passe, at han sad der fra kl. 16.11 til
kl. 16.21.

Foreholdt den digitale sag, side 132, forklarede tiltalte, at han tror, at han
ringede på hos en kammerat, men at kammeraten ikke var hjemme. Tiltalte var
da ude af bilen. Han husker ikke at have været i kontakt med en person, der
stod uden for bilen. Han vil ikke udtale sig om, hvorvidt der kom nogen hen til
bilen på turen.

Tiltalte forklarede ad forhold 4, at kokainen var til eget forbrug. De tre skiver
hash havde han fået besked på at hente et par dage før. Han skulle vise dem til
en. Han fik aldrig besked på, hvornår han skulle aflevere det. Det er rigtigt, at
hashen skulle videreoverdrages.
..."

Tiltalte 2 har til retsbogen afgivet følgende forklaring:

"...
Tiltalte 2 forklarede generelt, at han bor i Tyskland på Adresse 3 i By. Bilen af
mærket VW Golf med Reg. nr. 3 er hans bil. Bilen af mærket VW Golf med
Reg. nr. 4 er også hans. Den er registreret til en kvindelig bekendt, der bor på
samme adresse som tiltalte, men det er hans bil, som han har råderet over.
Udspurgt om, hvorfor der er hemmelige rum i begge biler, forklarede tiltalte, at
han havde fået at vide, at de skulle laves. Han overlod bilerne til en person; de
hemmelige rum var lavet, da han fik dem tilbage. Der er forskellige
låsemekanismer i hver bil. I den ene lægger man et kort på midterkonsollen,
men i den anden er der noget med et stik, som man skal ramme et bestemt sted.
Han har brugt rummene til at smugle fra Tyskland til Danmark. Virksomhed 2
er hans byggefirma. Han har haft det i 1½ års tid. Det åbnede i begyndelsen af
2021. Det har været aktivt.

Tiltalte forklarede ad forhold 2, at han nægter sig skyldig. Han kørte to kg
kokain og otte kg hash til Danmark. Han modtog stofferne på et forud aftalt
sted, som han havde fået besked om. Han placerede stofferne i rummet. Han fik
besked om, hvor han skulle aflevere det, og det var det. Det var én person, der
sagde, hvor han skulle hente det, og en anden person der sagde, hvor det skulle
afleveres. Det var ham, han hentede det hos, der sagde, hvor næste destination
og tidspunkt var. Det var to kg kokain og otte kg hash, han hentede i Tyskland.
Han gav det videre ved Søvangsvej. Den 25. juni 2021 kørte han direkte til
adressen. Han kan ikke huske det præcist. Det er ham, der er fotos af i sagen.
Han havde to poser i hånden. De to kg kokain og otte



/

side 11

kg hash var i bilen. Han kan ikke huske præcist, hvordan han overdrog
stofferne. Det var til en person. Overdragelsen skete dér, hvor der er fotos i
sagen. Han husker ikke, hvordan stofferne lå i poserne. Hashen lå i halvkilo-
klodser. Han husker ikke, hvordan han havde delt det ud på poserne. Der var 16
af de små klodser og to store klodser også. Han fik betaling forud herfor. Da
han blev spurgt til opgaven, valgte han først at tænke over det.
Efterfølgende mødtes han med personen og accepterede og fik pengene. Han
fik 35.000 kr. pr. kg kokain og 5.000 kr. pr. kg. hash. Han vil ikke sige, hvem
personen er. Han overdrog stofferne til én person.

Udspurgt om de 15.500 euro forklarede tiltalte, at pengene er trukket ud af
tiltaltes firma i juli eller august 2021 med henblik på at købe en bil. Den 1.
oktober 2021 om formiddagen kørte han til Vejle for at kigge på flere biler hos
firmaet Scandex. Han kørte således denne dag ikke direkte til København.
Scandex sælger biler til eksport uden afgift. Han havde talt med en kammerat
om en bil. Bilen skulle købes i Tyskland, og det var til brug herfor, at han
skulle bruge kontanterne. Det var en erhvervsbil, han var på udkig efter.
Foreholdt at der er hævet 14.500 euro, og udspurgt om, hvorfor der var 1.000
euro derudover, forklarede tiltalte, at han tjener penge løbende. Han havde
masser af penge i Tyskland, så han havde vel taget det beløb med, han havde
derhjemme. Hans firma er et dansk firma med et tysk datterselskab. Han har to
erhvervskonti; begge i Tyskland. Regnskabet er ikke gjort op, men 2021 var et
år med overskud, det var der ingen tvivl om. Han havde en regnskabsdame på.

Udspurgt om de 40.000 kr. forklarede tiltalte, at beløbet var taget med som
sikkerhed. Hvis han manglede penge, så ville han kunne betale resten i danske
kroner. De 40.000 kr. er sparet op gennem flere år. Det er fra byggeprojekter,
som han har haft, også forud for firmaet.

De 710.200 kr. er også opsparing. Nogle af pengene er dog fra transporten af
narkotika til Danmark. Det passer med, at han fik 110.000 kr. for den den 25.
juni 2021. En anden del af beløbet er fra den anden tur, den 1. oktober 2021.
Resten stammer endvidere fra salg af biler. Han har solgt en del og fået en
fortjeneste derved. Nogle af de lovlige penge har været sat ind på en konto.
Tiltalte har ikke kendskab til de penge, der blev fundet hos medtiltalte Tiltalte
1.

Tiltalte forklarede ad forhold 3, at han nægter sig skyldig, i hvert fald for så
vidt angår mængden. Han tog imod fem kg kokain med emballage, hvor der
var påtrykt et insekt og fem kg hash. Stofferne endte med at være i Lidlposer.
Han modtog det i Tyskland på en adresse. Han kom det ned i det hemmelige
rum. Det var ikke pakket. Han tog to Lidlposer derhjemmefra. Han tog
stofferne op af rummet og kom dem ned i poserne. Det var lige inden, at han
afleverede dem. Det var ikke på parkeringspladsen på Søvangsvej. Han
stoppede undervejs. Det var vist i Ishøj. Det var ikke, da han holdt i nødsporet.
Der var ved en grill ind til Gl. Køge Landevej. Der var



/

side 12

hash i den ene pose og kokain i den anden. Han kørte videre til Søvangsvej og
så holdt der en bil og ventede. Tiltalte gik over til bilen og stillede poserne ind
på forsædet, derpå gik han tilbage og satte sig ind i sin egen bil og kørte. Han
havde set den anden bil før. Det var den 25. juni 2021. Foreholdt at det var en
anden bil på det tidspunkt, forklarede tiltalte, at han vidste, at det var den
person, han skulle aflevere til. Han havde ikke lagt mærke til bilen som sådan.
Han vidste, at det var den samme person, han skulle overdrage til, som han
overdrog til den 25. juni 2021. Han blev betalt for turen på samme måde, det
vil sige med 35.000 kr. pr. kg kokain og 5.000 kr. pr. kg. hash, i alt 200.000 kr.
Det er en del af de 710.200 kr., der blev fundet.

Han blev anholdt kl. 7 om aftenen den 1. oktober 2021. Det var lang tid efter.
Han er sikker på, at det var hash, han overdrog. Det var samme slags pakker,
som ved det første møde. Det var i noget brunt emballagetape.

Udspurgt om, hvorfor han ikke har forklaret om dette før, forklarede tiltalte, at
han blev rådet af sin advokat til ikke at udtale sig, fordi der var noget materiale,
der ikke måtte udleveres.

Foreholdt fotos, den digitale sag, side 180, forklarede tiltalte, at det ikke så
sådan ud, det han fik. Foreholdt foto, den digitale sag, side 181, nederst,
forklarede tiltalte, at han vil tro, at det var den pose, han afleverede. Han ved
ikke, om det var den hash, der er afbilledet i den digitale sag, side 182, øverst,
han afleverede. Han åbnede det ikke.

Foreholdt fotos, den digitale sag, side 183, forklarede tiltalte, at han ikke
kender noget til det. Det er ikke noget, han har videreoverdraget. Foreholdt
foto, den digitale sag, side 184, nederst, forklarede tiltalte, at han ikke kender
noget til det kokain. Det kokain, der blev overdraget den 25. juni 2021, var
med et foto af en person, vistnok en fodboldspiller. Foreholdt fotos, den
digitale sag, side 179, forklarede tiltalte, at det var de fem klodser, han
overdrog den 1. oktober 2021.

Han kender ikke til, hvad der skulle ske med det efterfølgende. Han kender
ikke Tiltalte 1. Han vil ikke udtale sig om, hvem han har afleveret noget til.
Han vil bare udtale sig om sin egen rolle.

Han fik besked om tid og sted. En bekendt kom hjem til ham privat og sagde
det til ham. Han har flere telefoner. Han bruger ikke Googletelefonen til noget
kriminelt. Den er ikke krypteret. Han brugte den vist slet ikke på det tidspunkt.
Han har vel haft den som backup eller et eller andet. Det var en anden telefon,
han primært brugte.

Tiltalte forklarede ad forhold 5, at det er hans pistol. Det samme gælder
ammunitionen. Meningen var, at han skulle have en tilladelse til den. Han
havde købt den i Hamborg. Han ville have en tilladelse til den, så han kunne
komme ud at skyde med den på en skydebane. Den har ikke noget med



/

side 13

narkotikaen at gøre.

Det er rigtigt, at der blev fundet en skudsikker vest. Han ved ikke, hvorfor den
lå fremme. Den lå vel og rodede rundt. Pistolen var låst væk i et pengeskab.
Den var ikke skarpladt med patroner i magasinet. Magasinet lå ved siden af.
Han havde ikke fået tilladelse, så han havde ikke været på skydebanen med den
endnu. Han har prøvet at skyde med andre våben på en skydebane. Det var i
Tyskland. Han købte pistolen i en butik; det var en våbenhandler. De spurgte,
om han havde ID, og så viste han sit pas, og det var det. Det var en
våbenhandler i Hamborg. Han kan ikke huske navn eller adresse. Han kan gøre
et forsøg på at finde navnet. Det var 1-1½ måned før den 1. oktober 2021. Han
går ud fra, at det var en lovlig våbenhandler.

Tiltalte forklarede ad forhold 6, at han havde 36 gram hash. Det var til eget
forbrug.

Udspurgt af sin forsvarer forklarede tiltalte, at de fyldte poser ikke bare kunne
komme ned i det hemmelige rum. Man kunne knap nok få én klods ned ad
gangen. Man skulle tage armen ned og dreje, før man kom ned i rummet. Han
kom blokkene ned enkeltvis ved begge lejligheder. Han havde Lidlposerne
med. Når han tog tingene fra det hemmelige rum, lagde han dem over i poserne
med det samme. Han gjorde ikke noget for at camouflere det, men han fyldte
ikke poserne op til randen, for så kunne det ske, at tilfældigt forbipasserende
kunne kigge ned i dem.

Han har ikke transporteret heroin eller opblandingsmidler hertil. Han kender
ikke til opblandingsmidler andet end, hvad han kan læse sig til. Han har ikke
transporteret narkotika i bagagerummet, det ville ødelægge præmissen for at
have det hemmelige rum. Han bliver tit stoppet i tolden. De kigger tit i bilen.
Han fik mange penge for det. Det var samme pris for transporten begge gange.
Prisen kom i stand, da de talte om det. Udspurgt om, hvorfor Tiltalte 1 fik
mindre, forklarede tiltalte, at det nok skyldtes, at han ikke kørte over en
grænse, men derudover kunne tiltalte kun gisne herom.

Foreholdt bilag S-1-5-15 forklarede tiltalte, at det ser ud til at være fra hans
firmakonto. Det var Virksomhed 3, han skulle have købt en erhvervsbil af. Der
fremgår af bilaget, at der er tale om en hævning på 14.500 Euro. Foreholdt
bilag S-1-5-15-1 forklarede tiltalte, at han ikke kender Tlf nr. 1, men han ved,
at han den 1. oktober 2021 talte med en, der hedder Person 5. Tlf nr. 2 er
tiltaltes nummer. Det drejede sig om en Range Rover, der stod i Vejle. Der var
imidlertid mange fejl på bilen. Han tror, at han ringede til Person 5 og var
bekymret. Person 5 sagde, at tiltalte ikke skulle købe bilen alligevel. Tiltalte
tror, at han kiggede på bil den dag, fordi det passede ind i programmet. Efter kl.
11.24 kørte han vist mod København. Han holdt ind på flere rastepladser. Han
er ret sikker på, at han holdt ind ved Korsør ved tankstationen. Det var på et
senere tidspunkt, at han tog narkotikaen op af det hemmelig rum. Han kendte
ikke



/

side 14

noget til den person, der skulle modtage narkotikaen. Han havde ikke
kontaktoplysninger på vedkommende. Hvis det gik galt, skulle man mødes
dagen efter, samme sted og samme tid. Man har vel valgt ikke at give tiltalte
kontaktoplysningerne. Tiltalte ville heller ikke selv give sit navn videre. Han
husker ikke, hvordan overgivelsen skete den 25. juni 2021, men den 1. oktober
2021 stillede han poserne ind i bilen og gik. Den 25. juni 2021 udleverede han
ikke andet end poser.

Udspurgt af anklageren på ny forklarede tiltalte, at han ikke overleverede
nogen konvolut. Han ville i givet fald have lagt den ned i poserne.

Foreholdt bilag S-1-5-15-1, side 3, 5. afsnit, forklarede tiltalte, at "5.2" er 5.200
euro. Det er prisen på bilen. Det er rigtigt, at det er mindre end 15.500 euro,
men det var kun den ene bil. Han var ude efter en erhvervsbil. Hans kammerat
ville også have en bil. Han ville tage bilen med til kammeraten og have lagt
1.000 euro oven i prisen for at trække den med over grænsen.

Virksomhed 3 er et byggefirma. I byggefirma sælger de deres egne biler. Han
vil mene, at det kan betragtes som en autoforhandler. Han ville imidlertid ikke
have bilen. Den levede ikke op til til den standard, han forventede.
..."

Vidne 1 har til retsbogen afgivet følgende forklaring:

[ Dørlukning ]



/

side 15

[ Dørlukning ]



/

side 16

[ Dørlukning ]

Vidne 2 har til retsbogen afgivet følgende forklaring:

[ Dørlukning ]



/

side 17

[ Dørlukning ]



/

side 18

Vidne 3 har til retsbogen afgivet følgende forklaring:

[ Dørlukning ]



/

side 19

[ Dørlukning ]

Vidnet politiassistent Vidne 4 har til retsbogen afgivet følgende forklaring:

"...
Vidnet forklarede, at han arbejder i afd. OC i Københavns Politi. Han deltog i
efterforskningen i nærværende sag. Det var ikke ham, der var sagsbehandler.
Den 25. juni 2021 var der flere observatører ude, og en græsk mand blev
anholdt. Vidnet var ikke med ved anholdelsen. Han har samlet trådene fra alle
rapporterne for den dag i den rapport, der foreligger som bilag T-33. [..]
Vidnet forklarede, at der var blevet set en overdragelse af poserne på et
tidligere tidspunkt, hvor der ligeledes var tale om, at der blev overdraget fra en
bil. Det var tydeligt, at poserne da var meget fyldte. Den ene pose var mage til
den pose, der blev taget hos den græske mand. Der var da væsentligt mindre i
posen. Der var klart mere i de to poser i forhold til det, der blev fundet ved
anholdelsen. Der blev foretaget GPS-observation. Bilen kørte sandsynligvis til
Helsingør i den mellemliggende periode.

Foreholdt sammenligningsfotos, den digitale sag, side 791, forklarede vidnet,
at det første billede er fra Søvangsvej, mens de efterfølgende er taget ved
anholdelsen. Dette var baggrunden for mængderne i forhold 2.

Vidnet tør ikke sige, om det observerede kan passe med to kg kokain og otte kg
hash.

Vidnet forklarede ad forhold 3, at han den 1. oktober 2021 var sammen med en
kollega, Person 6, ved Amager Strandvej. Person 6 så da en sort VW Golf,
hvori han mente at kunne genkende Tiltalte 1. Vidnet vidste, at der var sket en
overlevering, og derfor var de i nærheden. Som han husker det, så var den
person, der kørte bilen, gået derfra. Vidnet ved ikke, om der, på det tidspunkt,
hvor Person 6 så Tiltalte 1, var nogen i parkeringskælderen. Den sorte bil kørte
efterfølgende derfra. Vidnet fik derefter melding om, at der var nogen ved bilen
i parkeringskælderen. Det var den sorte Golf. Vidnet så ikke nummerpladen,
men Person 6 sagde, at det var den bil. Vidne tænker også, at det var den
samme bil, idet den havde indgået tidligere i efterforskningen. De foretog
anholdelse af Tiltalte 1, der sad i bilen. Vidnet var først henne ved førerdøren.
Vidnet bad ham vise sine hænder. Tiltalte 1 tog armen op fra midten af bilen.
Person 6 kom imens til fra passagersiden.



/

side 20

Tiltalte 1 blev ført ud og ilagt håndjern. Vidnet kunne se, at han havde en
handske på den ene hånd. Der lå mange ting i bilen. Der var halvrodet i bilen.
De foretog ransagning efterfølgende. Da vidnet kom hen til bilen, kunne han
kun se, at Tiltalte 1 havde hånden nede imellem sæderne. Da hånden kom op,
var den tom. Vidnet kunne se, at hånden kom fra midten af bilen. Der lå noget,
der lignede hash, ved førersædet på gulvet. På gulvet ved passagersædet stod to
spraglede poser. Vidnet havde tidligere fået noget at vide om, at der var
spraglede poser til stede ved overleveringen. Det passede med det. Der var fem
grønne blokke med insektmotiv. Det var kokain. De fandt også nogle brune
vakuumpakker, som de mente var heroin.
Midterkonsollen var taget ud, og der hang ledninger ud. Det lignede et
hemmeligt rum. Bilen blev derefter taget med af politiet. Der blev fundet noget
i det hemmelige rum. Tiltalte 1 havde kun handske på den ene hånd. Vidnet
mener, at de fandt den anden handske senere.

Udspurgt om fyldstof forklarede vidnet, at så vidt han er orienteret, benyttes
det i forbindelse med brun heroin. Når man blander det i, får man et større
kvantum, og så kan man sælge det for flere penge.

Vidnet husker ikke, hvor mange penge der blev fundet.

Det lykkedes ikke at udlæse de fundne Googletelefoner, idet de var krypterede.
Der kan også have været anvendt krypterede apps m.v., der ikke kan brydes.
Nogen har flere lag i krypteringen.

Foreholdt ransagningen af bilen, foto 24, den digitale sag, side 184, forklarede
vidnet, at der, så vidt han husker, blev fundet en eller to pakker i det hemmelige
rum. Han husker ikke, om det var den på billedet. Det var nede ved bilens
kadanboks. Han husker ikke, om den havde været åbnet. Der var en, der var
lidt åbnet. Der lå en skraldepose, hvori der lå noget, der lignede, at der kunne
være taget af det. Der var et kg kokain i nogle blokke. Skraldeposen lå i det
hemmelige rum.

Udspurgt af forsvarer Kåre Pihlmann ad forhold 2 og foreholdt fotos, den
digitale sag, side 788, forklarede vidnet, at han ikke har været med til at
udforme den efterfølgende sigtelse. Der blev foretaget et beslag på et kg
kokain. Der blev ikke foretaget tekniske undersøgelser af poserne, og der er
heller ikke fundet beskeder i forhold hertil. Han har dog ikke det fulde overblik
over sagen. Der er foretaget aflytninger, men vidnet er ikke bekendt med, om
der fremkom noget, der vedrørte dette forhold. Vidnet er ikke klar over, hvor
meget der blev fundet i forbindelse med sagen. Han er heller ikke bekendt med,
at der er fundet noget regnskab i forhold til de to poser.

Vidnet ved ikke, om der er fundet tom emballage svarende til sigtelsen i
forhold 2. De har ikke identificeret andre medvirkende i forhold 2. Han husker
det som om, at Tiltalte 1 kørte til Helsingør denne dag. Vidnet har ikke
overblik over, hvad observatørerne så. Han husker ikke, om de tabte



/

side 21

ham af syne. Han har ikke overblik over, hvorfor der er rejst sigtelse for 620
gram hash. Han går ud fra, at der er noget, der ligger til grund herfor, men han
kan ikke huske det. Han husker ikke, om det har noget med forhold 3 at gøre.

Udspurgt af forsvarer Henrik Dupont Jørgensen forklarede vidnet, at det var
Person 6, der så den sorte Golf. Vidnet så også bilen, men ikke personen der
kørte. Han husker ikke, hvornår bilen første gang dukkede op under
efterforskningen. Så vidt han ved, har der været sat GPS på den. Han husker
ikke, om der tillige har været sat GPS på Reg. nr. 1. Vidnet har også været en
del af efterforskningen på den bil.
..."

Oplysningerne i sagen

Der er i forhold 2 dokumenteret fra observationsrapport, herunder fra
sammenligning af fotos af Cooppose. På kanter, åbning og hanke på
plastikposen samt på kanter på etiketter og riller på skruelåg på flasker i posen
er fundet dna, der med den højeste grad af sandsynlighed stammer fra Tiltalte
2. Udvendigt på Coopposen er fundet fingeraftryk hidrørende fra Tiltalte 1. Det
fundne kokain i posen havde et mærke med et billede af en mand.

Det er i forhold 3 dokumenteret, at Tiltalte 1 ved anholdelsen var i besiddelse
af blandt andet 3.150 kr., en Google Pixeltelefon, en iPhone 13, bilnøgler til
VW Golf med Reg. nr. 1, 2,5 gram hash og et Rolexur, der af Klarlund er
vurderet til at have en brugtpris på 93.000 kr. Ved ransagning på tiltaltes
Adresse 2, blev der fundet flere telefoner, 20.000 kr., 3.800 NKK og 150 euro.
Ved ransagning af VW Golf med Reg. nr. 2 blev der fundet de i forholdet
nævnte narkotiske stoffer og fyldstoffer, herunder blev der i to Lidlposer fundet
fem sten med myrelogo med i alt ikke under 5 kg kokain, ikke under 3,4 kg
heroin og 521 gram fyldstof (sidstnævnte eksklusiv emballage) bestående af
paracetamol og koffein. Der er endvidere dokumenteret fotos fra bilen og det
hemmelige rum. I rummet blev blandt andet fundet endnu en sten med kokain.
Denne sten havde et andet logo end myrelogoet. Der er endvidere fundet
fingeraftryk fra Tiltalte 1 på den ene Lidlpose.

Tiltalte 2 blev ved anholdelsen fundet i besiddelse af 40.000 kr. og 15.500 euro
og en Googletelefon. Der er endvidere dokumenteret fra fotos fra VW Golf
med tysk Reg. nr. 3. Ved ransagning af tiltaltes bopæl blev der fundet 710.200
kr., 3.000 euro, en 9 mm pistol af mærket Zavodi Crena Zastara med isat
magasin med 8 stk. patroner samt yderligere 50 stk. patroner, 36 gram hash og
en skudsikker vest. Der er dokumenteret fotos optaget af de fundne effekter.
Der er på begge Lidlposer fundet dna, der med den højeste grad af



/

side 22

sandsynlighed stammer fra tiltalte. Hos tiltalte er endvidere fundet et Tag
Heuer-ur, der af Klarlund er vurderet til at have en brugtpris på 12.000 kr.

Der er endvidere dokumenteret fra videoovervågning ved XL-Byg.

Der er i forhold 5 og 6 dokumenteret fra oplysninger om tysk ret.

Personlige oplysninger

Tiltalte 1 har om sine personlige forhold forklaret, at han indgik kontrakt i maj
2021 med Virksomhed 4. Han skulle primært stå for driften af de to
restauranter. En sjælden gang, hvis de var underbemandede, kunne han træde
til som tjener. Hans løn i maj, juni og august var henholdsvis 33.000 kr., 52.819
kr. og 72.230 kr. Der var meget at lave. Han fik løbende større ansvar. I Vestre
Fængsel er han gået til undervisning i blandt andet samfundsfag og historie.
Han har studentereksamen i forvejen. Han vil fortsat uddanne sig under
afsoningen. Han er gift med Person 3. De har været sammen i 17-18 år. De har
to børn på 2 og 3 år.

Der er dokumenteret oplysninger om tiltaltes og ægtefællens indkomstforhold i
2019-2021.

Tiltalte er tidligere straffet, herunder

ved indenretligt i Københavns Byret den 31. januar 2011 for overtrædelse
af færdselslovens § 4, stk. 1, jf. § 42, stk. 1, og § 9, stk. 1, og lov om
euforiserende stoffer § 3, stk. 1, jf. bekendtgørelse om euforiserende
stoffer § 27, stk. 1, jf. § 3, at have vedtaget en bøde på 25.000 kr., og
førerretsfrakendelse i 1 år og 6 måneder, jf. færdselslovens § 126, stk.
1, nr. 7, jf. § 125, stk. 3, og § 125, stk. 1, nr. 3,

ved indenretligt i Københavns Byret den 7. maj 2013 for overtrædelse af
straffelovens § 290, bekendtgørelse om euforiserende stoffer § 27, stk.
1, jf. § 2 og § 3, lov om forbud mod visse dopingmidler § 4, jf. § 3,
stk. 1, jf. § 1, og færdselslovens § 117 a at have vedtaget 25 dagbøder
a 1.000 kr.,

ved Københavns Byrets dom af den 15. juli 2014 for overtrædelse af
færdselslovens § 117, jf. § 53, stk. 1, og jf. § 54, stk. 1, 1. pkt., samt
bekendtgørelse om euforiserende stoffer § 27, stk. 1, jf. § 3, jf. bilag 1,
liste B, nr. 131, med en bøde på 5.250 kr. samt førerretsfrakendelse i 4
år og 6 måneder fra den 15. november 2013,

ved Københavns Byrets dom af den 17. februar 2015 for overtrædelse af
bekendtgørelse om euforiserende stoffer § 27, stk. 1, jf. § 3, jf. liste 1,
bilag B, nr. 43, med en bøde på 12.000 kr., og

ved Retten på Frederiksbergs dom uden retsmøde af 14. juni 2021 for
overtrædelse af færdselslovens § 118, jf. § 55 a, stk. 1, med en bøde
på 1.500 kr.



/

side 23

Tiltalte har været frihedsberøvet fra den 1. oktober 2021.

Tiltalte 2 har om sine personlige forhold forklaret, at den svenske dom vedrørte
hash. Det drejede sig om 13½ kg. Det blev så høj en straf, fordi det var
Sverige. Han bor i Tyskland. Han har indtægt i Tyskland fra det tyske firma.
Firmaet bliver beskattet i Tyskland. Han blev skilt i maj/ juni 2021.
Nærværende sag kom oveni, at han blev skilt. Der er en sammenhæng. Han
havde været sammen med sin ekskone, Person 7, i 22 år. De gik fra hinanden i
februar 2021. Han var derefter ikke i "topform". Med ekskonen har han to
børn. Han har også en datter fra et tidligere forhold, som hans ekskone er lige
så meget mor for. Han har taget HF på B-niveau og er nu rykket op på A-
niveau. Han vil gå uddannelsesvejen under afsoningen.

Der er dokumenteret oplysninger om tiltaltes indkomstforhold i 2019-2021.

Tiltalte er tidligere straffet, herunder

ved Malmø Tingsrets dom af 24. maj 2016 for narkotikasmugling med
fængsel i 2 år og 6 måneder,

ved Retten i Nykøbing Falsters dom af 27. marts 2020 for overtrædelse af
bekendtgørelse om euforiserende stoffer § 27, stk. 1, jf. § 2, jf. bilag 1,
liste A, nr. 1, og knivlovens § 7, stk. 1, jf. § 2, stk. 1, nr. 8, med en
bøde på 4.000 kr., og

ved Retten i Roskildes dom af 8. juli 2021 for overtrædelse af
færdselslovens § 118, jf. § 4, stk. 1, med en bøde på 3.500 kr., og
betinget førerretsfrakendelse, jf. færdselslovens § 125, stk. 2.

Tiltalte har været frihedsberøvet fra den 1. oktober 2021.

Rettens begrundelse og afgørelse

Forhold 1
Tiltalte har uden forbehold erkendt sig skyldig. Tilståelsen støttes af de
oplysninger, der i øvrigt foreligger. Det er derfor bevist, at tiltalte er skyldig.

Forhold 2
De tiltalte har hver især forklaret om deres tilstedeværelse på Søvangsvej og
om, at der da blev overdraget 2 kg kokain og 8 kg hash. Overdragelsen støttes
af de dokumenterede fotos fra Søvangsvej. Tiltalte 1 har endvidere erkendt at
have videreoverdraget det ene kilo kokain til en græsk mand. Herefter og efter
den rejste tiltale og de i øvrigt foreliggende oplysninger findes de tiltalte
skyldige i forholdet ved i forening og efter forudgående aftale, forståelse og
accept med henblik på videreoverdragelse at have været i besiddelse af 2 kg
kokain og 620 gram hash. Der findes mod de tiltaltes benægtelse ikke grundlag
for med den til domfældelse i en



/

side 24

straffesag fornødne sikkerhed at anse det for bevist, at der blev overdraget
yderligere kokain eller heroin.

Forhold 3
Tiltalte 1 har erkendt sig skyldig, dog ikke i at besiddelsen var i forening med
medtiltalte. Tiltalte 2 har forklaret, at han overdrog 5 kg kokain og 5 kg hash.
De tiltalte har hver især forklaret om, at overdragelsen fandt sted ved
Søvangsvej, ligesom de har forklaret om deres tilstedeværelse der.
Forklaringerne støttes af de dokumenterede observationsrapporter. Retten
lægger til grund, at der ved overdragelsen blev anvendt to Lidlposer, idet retten
herved tillige henser til fund af dna, der med den højeste grad af sandsynlighed
stammer fra Tiltalte 2, på begge poser. Efter fund af 5 kg kokain i den ene pose
og 3,4 kg heroin og 521 gram fyldstof i den anden findes de tiltalte skyldige at
have besiddet denne mængde narkotika og fyldstof i forening med henblik på
videreoverdragelse, mens den øvrige narkotika og fyldstof fundet i bilen VW
Golf med Reg. nr. 2 alene findes at være besiddet af Tiltalte 1 med henblik på
videreoverdragelse.

Herefter og ved de i øvrigt foreliggende oplysninger er det bevist, at de tiltalte
er skyldige i forholdet med den foran nævnte begrænsning.

Forhold 4
Tiltalte har uden forbehold erkendt sig skyldig, idet kokainen dog var til eget
forbrug. Tilståelsen støttes af de oplysninger, der i øvrigt foreligger, idet det
bemærkes, at 206,79 gram hash blev fundet på adressen, mens 100 gram hash
blev fundet i VW Golf med Reg. nr. 1. Herefter er det bevist, at tiltalte er
skyldig i forholdet i overensstemmelse med tilståelsen.

Forhold 5
Tiltalte 2 havde på tidspunktet for sigtelsen dansk indfødsret. Retten finder det
efter det foreliggende dokumenteret, at forholdet også er strafbart på
gerningsstedet, jf. straffelovens § 7, stk. 1, nr. 1. Straffelovens § 192 a og
våbenloven findes endvidere at have ekstorial gyldighed.

Tiltalte har erkendt besiddelsen af pistolen og tilhørende ammunition. Retten
finder, at besiddelsen er sket under særligt skærpende omstændigheder. Retten
har herved lagt vægt på, at pistolen er besiddet uden tilladelse med tilhørende
ammunition af tiltalte, der samtidig har ageret som kurer i forbindelse med
større mængder kokain og heroin, og på tiltaltes besiddelse af en skudsikker
vest.

Herefter og ved de i øvrigt foreliggende oplysninger er det bevist, at tiltalte er
skyldig i overensstemmelse med tiltalen.

Forhold 6



/

side 25

Tiltalte 2 havde på tidspunktet for sigtelsen dansk indfødsret. Retten finder det
efter det foreliggende dokumenteret, at forholdet også er strafbart på
gerningsstedet, jf. straffelovens § 7, stk. 1, nr. 1. Straffelovens § 191 og lov og
bekendtgørelse om euforiserende stoffer findes endvidere at have ekstorial
gyldighed.

Tiltalte har erkendt besiddelsen af hashen til eget forbrug. Retten finder ikke at
kunne bortse fra tiltaltes forklaring herom. Herefter og ved de i øvrigt
foreliggende oplysninger er det bevist, at tiltalte er skyldig i overensstemmelse
med tiltalen, idet besiddelsen dog var til eget forbrug.

Straffastsættelse
Straffen for Tiltalte 1 fastsættes som en tillægsstraf i medfør af straffelovens §
89 til fængsel i 9 år, jf. straffelovens § 191, stk. 1, 2. pkt., jf. 1. pkt., jf. stk. 2,
jf. til dels § 21, jf. lov om euforiserende stoffer § 3, stk. 1, jf. § 1, stk. 3, og § 2,
stk. 4, jf. bekendtgørelse om euforiserende stoffer § 30, stk. 1, jf. § 2, stk. 3, og
§ 3, jf. bilag 1, liste A, nr. 2, og liste B, nre. 59 og 70.

Retten har ved strafudmålingen lagt vægt på mængden af narkotika, på at flere
af forholdene er begået i forening med medtiltalte og på den organiserede og
professionelle karakter af forhold 2 og 3 herunder med anvendelse af særligt
tilvirkede hemmelige rum i bilerne. Retten har endvidere lagt vægt på, at
tiltalte har haft rollen som kurer.

Straffen for Tiltalte 2 fastsættes som en tillægsstraf i medfør af straffelovens §
89 til fængsel i 10 år, jf. straffelovens § 191, stk. 1, 2. pkt., jf. 1. pkt., jf. stk. 2,
jf. til dels § 7, stk. 1, nr. 1, og § 21, jf. lov om euforiserende stoffer § 3, stk. 1,
jf. § 1, stk. 3, og § 2, stk. 4, jf.
bekendtgørelse om euforiserende stoffer § 30, stk. 1, jf. § 2, stk. 3, og § 3, jf.
bilag 1, liste A, nr. 2, og liste B, nre. 59 og 70, og straffelovens § 192 a, stk. 1,
nr. 1, jf. stk. 3, jf. § 7, stk. 1, nr. 1, jf. våbenlovens § 1, stk. 1, nre. 1-3, jf. § 10,
stk. 1.

Retten har ved strafudmålingen lagt vægt på mængden af narkotika, på at flere
af forholdene er begået i forening med medtiltalte og på den organiserede og
professionelle karakter af forhold 2 og 3 herunder med anvendelse af særligt
tilvirkede hemmelige rum i bilerne. Retten har endvidere lagt vægt på, at
tiltalte har haft rollen som kurer. Retten har endelig lagt vægt på, at tiltalte
tidligere er straffet for narkotikasmugling, og på kriminalitetens karakter i
forhold 5.

Konfiskation
Påstanden om konfiskation tages i medfør af de påberåbte bestemmelser til
følge som nedenfor bestemt i det omfang, der er sket domfældelse. For så vidt
angår alle fire køretøjer bemærker retten, at disse er særligt tilvirkede, hvorfor
konfiskation anses for påkrævet for at forebygge yderligere



/

side 26

lovovertrædelser.

Der er for så vidt angår Tiltalte 1 dog sket frifindelse for konfiskation af syv
mobiltelefoner og et armbåndsur af mrk. Rolex, idet det ikke findes godtgjort,
at effekterne har været anvendt til eller udgør udbytte ved en strafbar handling.

Der er for så vidt angår Tiltalte 2 med samme begrundelse sket frifindelse for
så vidt angår de to mobiltelefoner. Idet retten henser til Tiltalte 2's forklaring
om hans betaling for smugling af kokain og hash, og idet retten lægger til
grund, at betalingen for heroinen svarede til den for kokain, finder retten det
bevist, at det i hvert fald kan lægges til grund, at 367.000 kr. af de hos tiltalte
fundne penge udgør udbytte ved en strafbar handling eller et hertil svarende
beløb. Retten har sålede frifundet for konfiskation af beløb hos tiltalte ud over
dette beløb.

Thi kendes for ret:

Tiltalte 1 straffes med en tillægsstraf af fængsel i 9 år.

Hos tiltalte konfiskeres (rettelig) 2 kg fyldstof (paracetamol og koffein)
(kosternumre 102, 110 og 132), 6,8 kg kokain (kosternumre 104-108, 121-131
og 133), (rettelig) 3,4 kg heroin (kosternumre 111-117), 620 gram hash inkl.
emballage (kosternummer 118), diverse emballage, handsker m.v.
(kosternumre 103, 109, 120, 134, 135), 3.150 kr. (kosternummer 2), 1
mobiltelefon (kosternummer 3), 2,5 gram hash inkl. emballage (kosternummer
9), diverse emballage og handsker (kosternumre 10, 305), 206,79 gram hash
(kosternumre 304, 306 og 320), 2,32 gram kokain (kosternummer 319), 1 stk.
personbil VW Golf, Reg. nr. 1, med tilhørende bilnøgle (kosternumre 7 og
400), 3 stk. nøglekort til åbning af hemmeligt rum i biler (kosternumre 12 og
324), 1 stk. hashplade (100 gram hash med logo) (kosternummer 715), 20.000
kr. (kosternummer 307), 3.800 NKK (kosternummer 308), 150 euro
(kosternummer 309) og 1 stk. personbil VW Golf, Reg. nr. 2, med tilhørende
bilnøgle (kosternumre 100 og 101).

Tiltalte 2 straffes med en tillægsstraf af fængsel i 10 år.

Hos tiltalte konfiskeres 521 gram fyldstof (paracetamol og koffein)
(kosternummer 110), 5 kg kokain (kosternumre 104-108), (rettelig) 3,4 kg
heroin (kosternumre 111-117), diverse emballage (kosternumre 103 og 109),
15.500 euro (kosternummer 506), 40.000 DKK (kosternummer 507), 1 stk.
personbil, Reg. nr. 3 (kosternummer 600), 1 stk. personbil, Reg. nr. 4
(kosternummer 800), 36 gram hash (kosternummer 901), 1 stk. pistol, 9 mm,
mrk. Zavodi Crena Zastara (kosternummer 931), 1 stk. magasin med 8 stk. 9
mm patroner (kosternummer 932), 42 stk. 9 mm patroner i æske
(kosternummer 933), 8 stk. 9 mm patroner (kosternummer



/

side 27

934) og 200.000 kr. (del af kosternummer 926).

De tiltalte skal in solidum betale sagens omkostninger, dog skal de hver især
alene afholde salær til egen forsvarer.

Tiltalte 1 skal betale 73.776 kr. + moms i salær til forsvareren, advokat Kåre
Pihlmann. Et tidligere udlagt salær på 3.630 kr. + moms til den tidligere
beskikkede Forsvarer 1, betales endeligt af tiltalte.

Tiltalte 2 skal betale 78.719,16 kr. + moms i salær til forsvareren, advokat
Henrik Dupont Jørgensen. Et tidligere udlagt salær på 3.630 kr. + moms til den
tidligere beskikkede Forsvarer 2, betales endeligt af tiltalte.

Dommer



/